# PRAVILNIK

# O SADRŽINI NACIONALNOG INVENTARA GASOVA SA EFEKTOM STAKLENE BAŠTE I NACIONALNOG IZVEŠTAJA O INVENTARU GASOVA SA EFEKTOM STAKLENE BAŠTE

## ("Sl. glasnik RS", br. 55/2023)

**Član 1**

Ovim pravilnikom bliže se propisuje sadržina Nacionalnog inventara gasova sa efektom staklene bašte (u daljem tekstu: Inventar GHG) i Nacionalnog izveštaja o inventaru gasova sa efektom staklene bašte (u daljem tekstu: Izveštaj o inventaru GHG).

**Član 2**

Pojedini izrazi upotrebljeni u ovom pravilniku imaju sledeće značenje:

1) *godina X* je tekuća kalendarska godina;

2) *ključna kategorija* je kategorija koja ima značajan uticaj na ukupan Inventar GHG u smislu apsolutnog nivoa emisija i uklanjanja, trenda emisija i uklanjanja ili nesigurnosti u pogledu emisija i uklanjanja;

3) *modaliteti, postupci i smernice za transparentnost* su modaliteti, postupci i smernice za okvir transparentnosti u pogledu delovanja i podrške iz člana 13. Sporazuma iz Pariza, kako je navedeno u Aneksu Odluke 18/CMA.1 Konferencije strana Okvirne Konvencije Ujedinjenih nacija o promeni klime (u daljem tekstu: Konvencija), potvrđene Zakonom o potvrđivanju Okvirne konvencije Ujedinjenih nacija o promeni klime, sa aneksima ("Službeni list SRJ - Međunarodni ugovori", broj 2/97), koja služi kao sastanak strana Sporazuma iz Pariza;

4) *obrazac za izradu dokumenata o Inventaru GHG* je obrazac naveden u Dodatku uz Smernice Konvencije za izveštavanje o godišnjim inventarima GHG kao što je navedeno u Aneksu I Odluke 24/CP.19;

5) *ponovni proračun* je postupak za ponovnu procenu, u skladu sa smernicama za inventare GHG, antropogenih emisija gasova sa efektom staklene bašte po izvorima i uklanjanjima putem ponora u prethodno dostavljenim Inventarima GHG kao posledica promena u metodologijama, promene u načinu na koji se dobijaju i primenjuju emisioni faktori i podaci o aktivnostima ili kao posledica uključivanja novih kategorija izvora i ponora;

6) *potencijal globalnog zagrevanja (eng. GWP) gasa* je ukupni doprinos globalnom zagrevanju koji nastaje usled emisije jedne jedinice GHG u odnosu na doprinos koji izaziva jedna jedinica referentnog gasa CO/2, kome je dodeljena vrednost 1;

7) *pristup 1* je osnovni metod za procenu nesigurnosti iz Smernica IPCC-a za nacionalne inventare GHG iz 2006. godine (u daljem tekstu: Smernice IPCC-a iz 2006.);

8) *referentni pristup* je referentni pristup Međuvladinog panela za klimatske promene (u daljem tekstu: IPCC), kako je navedeno u Smernicama IPCC-a iz 2006. godine;

9) *sektorski pristup* je sektorski pristup IPCC-a, kako je navedeno u Smernicama IPCC-a iz 2006. godine;

10) *smernice za Inventar GHG* su:

(1) Smernice IPCC-a iz 2006. godine;

(2) metode, postupci i smernice za okvir transparentnosti za mere i potporu iz člana 13. Sporazuma iz Pariza, navedenim u Prilogu Odluke 18/CMA.1 Konferencije strana, koja služi kao sastanak strana Sporazuma iz Pariza;

11) *zajednička tabela za izveštavanje ili "CRT"* (eng. common reporting table) je tabela za informacije o antropogenim emisijama GHG po izvorima i uklanjanju putem ponora uključenim u Aneks II Odluke 24/CP.19 Konferencije strana Konvencije (Odluka 24/CP.19).

**Član 3**

Sadržina Inventara usklađena je sa odlukama Konvencije, Sporazuma iz Pariza i IPCC smernicama koje se odnose na izradu inventara GHG.

U okviru Inventara GHG se koriste potencijali globalnog zagrevanja za 100-godišnji vremenski horizont, koji su navedeni u Odluci 18/CMA.1, Aneks, stav 37. i u poslednjem dostupnom izveštaju o proceni IPCC-a, isključujući vrednost za fosilni metan.

Potencijali globalnog zagrevanja dostupni u poslednjem izveštaju o proceni izveštaju o proceni IPCC-a dati su u Prilogu 1 - Potencijali globalnog zagrevanja, koji je odštampan uz ovaj pravilnik i čini njegov sastavni deo.

**Član 4**

Inventar GHG sadrži:

1) podatke o aktivnostima, koji su potrebni za procenu emisija izvora i uklanjanja putem ponora u skladu sa Smernicama IPCC-a iz 2006. godine, odnosno dopunama smernica iz 2019. godine;

2) podaci o primenjenim emisionim faktorima u skladu sa Smernicama IPCC-a iz 2006. godine, odnosno dopunama smernica iz 2019. godine, odnosno nacionalne emisione faktore ili emisione faktore iz pojedinačnih izvora emisija GHG;

3) podatke o antropogenim emisijama GHG iz izvora i uklanjanja putem ponora sa teritorije Republike Srbije koji su dati u Prilogu 2 - Gasovi sa efektom staklene bašte, koji je odštampan uz ovaj pravilnik i čini njegov sastavni deo, i to:

(1) iz postrojenja i vazduhoplovnih aktivnosti, određenih u propisu kojim se uređuju vrste aktivnosti i GHG;

(2) iz IPCC sektora i kategorija u kojima dolazi do sagorevanja goriva i fugitivnih emisija iz goriva, industrijskih procesa i upotrebe proizvoda, poljoprivrede i upravljanja otpadom za godinu dana u skladu sa zahtevima Konvencije koji se odnose na izveštavanje, bez aktivnosti, iz podtačke (1) ove tačke;

(3) iz izvora i uklanjanja putem ponora koje proizlaze iz sektora korišćenja zemljišta, promene namene zemljišta i šumarstva (LULUCF) sa teritorije Republike Srbije (za CO2);

4) druge podatke potrebne za izradu Izveštaja o inventaru GHG, i to:

(1) podatke o antropogenim emisijama ugljen-monoksida (CO), sumpor-dioksida (SO2), azot oksida (NOx) i isparljivih organskih jedinjenja sa teritorije Republike Srbije iz inventara emisija zagađujućih materija u vazduh u skladu sa zakonom kojim se uređuje zaštita vazduha;

(2) informacije o pokazateljima kao što je utvrđeno u Prilogu 3 - Pokazatelji (u daljem tekstu: Prilog 3), koji je odštampan uz ovaj pravilnik i čini njegov sastavni deo;

(3) informacije o merama preduzetim u cilju poboljšanja procena Inventara GHG koje su bile predmet izmena;

(4) rezultate izvršenih provera usklađenosti podataka iz tačke 3) podtačka (1) ovog člana sa verifikovanim emisijama GHG dostavljenim na osnovu zakona kojim se uređuju klimatske promene;

(5) rezultate izvršenih provera usklađenosti podataka iz tačke 3) podtačka (1) ovog člana sa:

- podacima korišćenim za pripremu inventara iz tačke 4) podtačka (1) ovog člana;

- podacima iz evidencije o fluorovanim gasovima sa efektom staklene bašte koja se vodi u skladu sa zakonom kojim se uređuje zaštita vazduha;

- podacima iz energetskog sektora na osnovu kojih nadležni organ za statistiku izrađuje Energetski bilans Republike Srbije;

5) opis nacionalnog sistema odnosno promena nacionalnog sistema inventara GHG;

6) informacije o planovima osiguranja kvaliteta i kontrole kvaliteta podataka, ocenu opšte nesigurnosti, opštu ocenu celovitosti i druge elemente Izveštaja o inventaru GHG.

IPCC sektori i kategorije iz stava 1. tačka 3) podtačka (2) ovog člana detaljnije su dati u Prilogu 4 - IPCC sektori i kategorije, koji je odštampan uz ovaj pravilnik i čini njegov sastavni deo.

**Član 5**

Sadržina Inventara GHG sa privremenim podacima za prethodnu godinu bliže je data u Prilogu 5 - Inventar GHG sa privremenim podacima (u daljem tekstu: Prilog 5), koji je odštampan uz ovaj pravilnik i čini njegov sastavni deo:

1) na nivou raščlanjenja IPCC sektora i kategorija s obzirom na podatke o aktivnostima i metode koje su dostupne za pripremu procena za godinu X-1;

2) u zasebnim kolonama, u kojima se odvojeno navode emisije GHG iz postrojenja i vazduhoplovnih aktivnosti, određenih u propisu kojim se uređuju vrste aktivnosti i GHG, i emisije i GHG iz IPCC sektora i kategorija po kategoriji izvora, ako je dostupno.

Inventar GHG iz stava 1. ovog člana sadrži i objašnjenja, uključujući i ona o glavnim pokretačima ključnih prijavljenih promena u emisijama iz izvora i uklanjanja putem ponora, u skladu sa podacima navedenim u Prilogu 5. ovog pravilnika, u poređenju sa najnovijim Inventarom GHG za koji su dostavljeni konačni podaci.

**Član 6**

Izveštaj o inventaru GHG sadrži:

1) podatke o antropogenim emisijama GHG iz člana 4. tačka 3) ovog Pravilnika i antropogene emisije GHG iz člana 4. tačka 3) podtačka (2) ovog pravilnika za godinu X-2, u skladu sa zahtevima Konvencije koji se odnose na izveštavanje;

2) podatke o antropogenim emisijama iz člana 4. tačka 4) podtačka (1) ovog pravilnika, koji su usklađeni sa podacima iz inventara emisija zagađujućih materija u vazduh, u skladu sa zakonom kojim se uređuje zaštita vazduha, i o kojima se izveštava u skladu sa Konvencijom o prekograničnom zagađenju vazduha na velikim udaljenostima (u daljem tekstu: LRTAP Konvencija), za godinu X-2;

3) podatke o antropogenim emisijama SO2 iz člana 4. tačka 3) podtačka (3) ovog pravilnika za godinu X-2;

4) sve promene informacija iz tač. 1)-3) ovog stava za godine između odgovarajuće bazne godine ili perioda i godine X-3, navodeći razloge za te promene;

5) informacije o pokazateljima kao što je utvrđeno u članu 4. tačka 5) ovog pravilnika, za godinu X-2;

6) informacije o merama preduzetim u cilju poboljšanja procena Inventara GHG koje su bile predmet izmena;

7) informacije o verifikovanim emisijama GHG o kojima izveštavaju operateri postrojenja i operateri vazduhoplova na osnovu zakona kojim se uređuju klimatske promene, po kategorijama izvora emisija Inventara GHG, gde je to moguće, i udelu tih verifikovanih emisija u ukupnim emisijama GHG po kategorijama izvora emisija za godinu X-2;

8) rezultate izvršenih provera usklađenosti podataka iz Inventara GHG za godinu X-2, sa verifikovanim emisijama GHG dostavljenim na osnovu zakona iz tačke 7) ovog stava;

9) rezultate izvršenih provera usklađenosti podataka korišćenih za procenu emisija GHG u pripremi Inventara GHG za godinu X-2, sa:

(1) podacima korišćenim za pripremu inventara iz tačke 2) ovog stava;

(2) podacima iz evidencije o fluorovanim gasovima sa efektom staklene bašte koja se vodi u skladu sa zakonom kojim se uređuje zaštita vazduha;

(3) podacima iz energetskog sektora na osnovu kojih nadležni organ za statistiku izrađuje Energetski bilans Republike Srbije;

10) opis nacionalnog sistema, odnosno promena nacionalnog sistema Inventara GHG;

11) informacije o planovima osiguranja kvaliteta i kontrole kvaliteta podataka, ocenu opšte nesigurnosti, opštu ocenu celovitosti i druge elemente Izveštaja o inventaru GHG;

12) i druge podatke u skladu sa relevantnim odlukama Konvencije.

Izveštaj o inventaru GHG sadrži i informacije iz čl. 8-17. ovog pravilnika.

Podaci iz stava 1. tačka 3) ovog člana treba da budu u skladu sa:

1) geolokalizovanim podacima o promeni namene zemljišta u skladu sa smernicama IPCC iz 2006. godine za nacionalne inventare GHG;

2) metodologijom Nivoa 1 u skladu sa smernicama iz tačke 1. ovog stava;

3) najmanje metodologijom Nivoa 2 u slučaju da emisije i uklanjanje putem ponora ugljenika predstavljaju najmanje 25-30% emisija ili uklanjanja u kategoriji izvora ili ponora koja je prioritet u nacionalnom sistemu inventara jer njena procena ima znatan uticaj na:

(1) ukupan Inventar GHG u smislu apsolutnog nivoa emisije i uklanjanja,

(2) trend emisija i uklanjanja ili

(3) nesigurnosti u pogledu emisija i uklanjanja u kategorijama korišćenja zemljišta, u skladu sa smernicama tačke 1) ovog stava.

**Član 7**

Izveštaj o inventaru GHG sadrži podatke iz člana 4. ovog pravilnika i priprema u skladu sa strukturom utvrđenom u Dodatku smernicama Konvencije za izveštavanje o godišnjim inventarima emisija GHG kao što je navedeno u Aneksu I Odluke 24/CP.19 i sledeći pravila predviđena ovim pravilnikom.

Izveštaj o inventaru GHG iz stava 1. ovog člana sadrži i informacije određene u Prilogu 6 - Izveštaj o inventaru GHG, koji je odštampan uz ovaj pravilnik i čini njegov sastavni deo, za godinu X-2.

Podacima iz Inventara GHG popunjavaju se zajedničke tabele za izveštavanje i prema potrebi transformišu u datoteku formata Extensible Markup Language - proširivi jezik za označavanje (XML), u zavisnosti od dostupnosti odgovarajućeg softvera.

**Član 8**

Razlozi za ponovni proračun emisija i uklanjanja GHG iz člana 6. stav 1. tačka 4) ovog pravilnika za godine 1990, 2005. i za godinu X-3, kako se usklađenost vremenskih serija za sve izveštajne godine održava, navode se u pisanoj formi u vidu nacrta sažetka poglavlja posvećenog ponovnom proračunu Izveštaja o inventaru GHG.

**Član 9**

Informacije o koracima preduzetim radi poboljšanja procene Inventara GHG iz člana 6. stav 1. tačka 6) ovog pravilnika bliže su sadržane u Prilogu 7 - Izveštavanje o sprovođenju preporuka, koji je odštampan uz ovaj pravilnik i čini njegov sastavni deo.

Izveštaju o inventaru GHG sadrži pitanja koja su po prvi put izložena u najnovijim odgovarajućim izveštajima o reviziji i pitanja koja se ponavljaju iz prethodnih izveštaja o reviziji.

**Član 10**

Podaci o procenama nesigurnosti prema pristupu 1 iz člana 6. stav 1. tačka 11) ovog pravilnika bliže su sadržani u Prilogu 8 - Izveštavanje o nesigurnosti i potpunosti, koji je odštampan uz ovaj pravilnik i čini njegov sastavni deo.

Informacije o opštoj proceni potpunosti iz člana 6. stav 1. tačka 11) ovog pravilnika, sadrže:

1) kategorije koje su u izveštaju označene kao "nije procenjeno" (NE), kako je definisano u modalitetima, postupcima i smernicama za transparentnost, i detaljna objašnjenja za upotrebu te oznake, naročito kada smernice za inventar GHG pružaju metode za procenu GHG;

2) geografsko područje obuhvaćeno Inventarom GHG i sve razlike između geografske pokrivenosti na osnovu Konvencije i Sporazuma iz Pariza.

**Član 11**

Informacije o pokazateljima navedenim u članu 6. stav 1. tačka 5) ovog pravilnika bliže su sadržane u Prilogu 3. ovog pravilnika.

**Član 12**

Informacije iz člana 6. stav 1. tačka 7) ovog pravilnika bliže su sadržane u Prilogu 9 - Izveštavanje o usklađenosti emisija iz postrojenja i vazduhoplova, koji je odštampan uz ovaj pravilnik i čini njegov sastavni deo.

Informacije o rezultatima provera iz člana 6. stav 1. tačka 8) ovog pravilnika daju se u tekstualnom obliku.

**Član 13**

Informacije o rezultatima provera iz člana 6. stav 1. tačka 9) podtačka (1) ovog pravilnika i o usklađenosti podataka u skladu sa članom 6. stav 1. tačka 2) ovog pravilnika date u tekstualnom obliku, sadrže sledeće navode, i to:

1) da li su procene emisija ugljen monoksida (CO), sumpor-dioksida (SO2), azotnih oksida (NOx) i isparljivih organskih jedinjenja iz inventara o zagađujućim materijama, određenog u zakonu kojim se uređuje zaštita vazduha u skladu sa odgovarajućim procenama emisija u Inventaru GHG iz člana 4. ovog pravilnika;

2) datume dostavljanja izveštaja u skladu LRTAP Konvencijom, koji su upoređeni sa Inventarom GHG iz člana 4. ovog pravilnika.

Ako provere iz stava 1. ovog člana pokažu razliku između ukupnih emisija od više od +/- 5% ne uključujući korišćenje zemljišta, promenu namene zemljišta i šumarstvo (LULUCF) za određenu zagađujuću materiju u vazduhu iz Inventara GHG iz člana 4. ovog pravilnika i inventara zagađujućih materija u vazduh iz zakona kojim se uređuje zaštita vazduha, pored informacija u tekstualnom obliku iz stava 1. ovog člana, navode se i informacije za pomenutu zagađujuću materiju iz vazduha u Prilogu 10 - Izveštavanje o usklađenosti emisija zagađujućih materija u vazduh, koji je odštampan uz ovaj pravilnik i čini njegov sastavni deo.

Ako je razlika iz stava 2. ovog člana viša od +/- 5% rezultat korekcije grešaka u vezi sa podacima ili razlikom u geografskoj pokrivenosti ili području primene odgovarajućih pravnih instrumenata, daju se samo informacije iz stava 1. ovog člana.

**Član 14**

Informacije o rezultatima provere iz člana 6. stav 1. tačka 9) podtačka (2) ovog pravilnika date u tekstualnom obliku, sadrže sledeće navode, i to:

1) provere sprovedene u pogledu nivoa detalja, skupova podataka i upoređenih dostavljenih izveštaja;

2) glavne rezultate provera i objašnjenja glavnih nedoslednosti;

3) da li su upotrebljeni podaci koje su operateri prikupili u skladu sa zakonom kojim se uređuje zaštita vazduha i na koji način su upotrebljeni;

4) ako provere nisu sprovedene, razloge zbog kojih se smatra da pomenute provere nisu relevantne.

**Član 15**

Informacije o rezultatima provera iz člana 6. stava 1. tačka 9) podtačka (3) ovog pravilnika daju se u tekstualnom obliku, navodeći razlike između referentnog pristupa proračunatog na osnovu podataka uključenih u Inventar GHG i referentnog pristupa proračunatog na osnovu podataka energetske statistike dostavljene u skladu sa zakonom kojim se uređuje statistika.

Metodologija za izradu godišnjih energetskih bilansa, definisanje i grupisanje energenata i vidova energije, kao i statistička terminologija su usklađeni sa standardima iz Uredbe 1099/2008 EU o energetskoj statistici i svim njenim amandmanima.

Kvantitativne informacije i objašnjenja razlika većih od +/- 2% u ukupnoj vidljivoj nacionalnoj potrošnji fosilnih goriva na ukupnom nivou za sve kategorije fosilnih goriva za godinu X-2 iz stava 1. ovog člana bliže su date u Prilogu 11 - Izveštavanje o usklađenosti sa energetskom statistikom, koji je odštampan uz ovaj pravilnik i čini njegov sastavni deo.

**Član 16**

U odgovarajućim poglavljima Izveštaja o inventaru GHG jasno se navodi ako od prethodnog Izveštaja o inventaru GHG nije bilo promena u opisu nacionalnog sistema inventara.

**Član 17**

Informacije o antropogenim emisijama GHG navedenim u Prilogu 1. ovog pravilnika iz IPCC sektora i kategorija, kako je navedeno u članu 6. stav 1. tačka 1) ovog pravilnika, i ažuriranja takvih informacija iz člana 6. stav 1. tačka 4) ovog pravilnika bliže su sadržane u Prilogu 12 - Izveštavanje o emisijama iz IPCC sektora i kategorija, koji je odštampan uz ovaj pravilnik i čini njegov sastavni deo.

**Član 18**

Izveštaj o inventaru GHG iz člana 6. ovog pravilnika sadrži i sledeće informacije o nacionalnom sistemu inventara GHG:

1) naziv i kontakt podatke organa nadležnog za izradu Inventara GHG;

2) uloge i odgovornosti organa i organizacija vezano za planiranje, pripremu i postupak upravljanja Inventarom GHG, kao i institucionalne, pravne i proceduralne mehanizme za njegovu pripremu;

3) opis procesa/postupka prikupljanja podataka o aktivnostima, za odabir emisionih faktora i metoda za izradu procena emisija GHG;

4) opis korišćenih pristupa i rezultate utvrđivanja ključnih kategorija;

5) opis procesa/postupaka kojima se određuje kada se obavljaju ponovni proračuni prethodno dostavljenih podataka o inventaru GHG;

6) opis plana obezbeđenja i kontrole kvaliteta, njegovo sprovođenje i utvrđeni ciljevi kvaliteta, informacije o unutrašnjim i spoljašnjim postupcima/procesima ocenjivanja i pregleda i njihovim rezultatima u skladu sa smernicama za nacionalne sisteme utvrđene u Prilogu Odluke 19/CMP.1 Konferencije strana Konvencije koja je poslužila kao sastanak strana Kjoto protokola;

7) opis procesa/postupaka zvanične provere i odobrenja Inventara GHG.

Izveštaj iz stava 1. ovog člana sadrži i opis mehanizama za obezbeđenje pristupa informacijama Agencije za zaštitu životne sredine (u daljem tekstu: Agencija) za potrebe izrade inventara GHG, uključujući podatke o organima i organizacijama koji dostavljaju informacije, redovno utvrđivanje rokova za pristup informacijama, stepen detalja i celovitosti podataka kojima je omogućen pristup.

**Član 19**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Priloge 1-12, koji su sastavni deo ovog pravilnika, možete pogledati** [**OVDE**](http://www.eupropisi.com/dokumenti/SG_055_2023_010.pdf)